Dôvodová správa

A. Všeobecná časť

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 42/2004 Z. z. o Obchodnom vestníku (ďalej len “návrh nariadenia vlády”) sa predkladá ako iniciatívny návrh Ministerstva spravodlivosti Slovenskej republiky. 

Predkladaný materiál má za úlohu riešiť niektoré aplikačné problémy, ku ktorým od nadobudnutia účinnosti nariadenia (1. február 2004) dochádzalo v praxi fungovania Obchodného vestníka. 

Ide najmä o nedostatočnú úpravu požiadaviek na identifikáciu platcu úhrady platieb za zverejnenie alebo uverejnenie údajov podnikateľov v Obchodnom vestníku. Nariadenie vlády o Obchodnom vestníku v súčasnosti výslovne nepredpisuje požiadavky na identifikáciu platcu a druhu platby za zverejnenie alebo uverejnenie údajov v Obchodnom vestníku, čo neumožňuje vydavateľovi tieto údaje jednoznačne overiť a platbu žiadateľa o zverejnenie alebo uverejnenie údajov bez ďalšieho akceptovať. Návrh nariadenia vlády má preto ustanovením jasných pravidiel umožňujúcich jednoznačnú identifikáciu platieb a platcov zrýchliť a skvalitniť predpoklady na spracovanie požiadaviek na zverejnenie alebo uverejnenie údajov v Obchodnom vestníku. Stalo sa tak najmä formou zmeny a doplnenia prílohy č. 2 k nariadeniu (cenník), v dôsledku ktorých bol každému druhu platby priradený osobitný špecifický symbol.

Návrh nariadenia vlády zároveň prináša i ďalšiu precizáciu formy a spôsobu zasielania podkladov, na základe ktorých sa má vykonať zverejnenie alebo uverejnenie údajov v Obchodnom vestníku.

	Navrhovaná právna úprava nebude mať dopad na verejné financie, zamestnanosť ani na životné prostredie a nevyžiada si ani zvýšené nároky na počet pracovníkov.

	Vzhľadom na predmet úpravy návrhu nariadenia vlády nie je potrebné jeho prerokovanie v Rade hospodárskej a sociálnej pomoci.

	Návrh nariadenia vlády je v súlade s ústavou Slovenskej republiky, zákonom                      č. 513/1991 Zb. Obchodný zákonník v znení neskorších predpisov, zákonom č. 530/2003 Z. z. o obchodnom registri a o zmene a doplnení niektorých zákonov, na ktorých vykonanie slúži, ako aj s ostatnými všeobecne záväznými právnymi predpismi.

Doložka zlučiteľnosti
návrhu nariadenia vlády
s právom Európskych spoločenstiev a právom Európskej únie

1. Navrhovateľ nariadenia vlády: Vláda Slovenskej republiky.

2. Názov návrhu nariadenia vlády: Nariadenie vlády Slovenskej republiky, ktorým sa mení a dopĺňa nariadenie vlády Slovenskej republiky č. 42/2004 Z. z. o Obchodnom vestníku

3. Záväzky Slovenskej republiky vo vzťahu k Európskym spoločenstvám a Európskej únii:

a) Návrh nariadenia vlády svojou problematikou:

nepatrí medzi prioritné oblasti aproximácie práva uvedené v článku 70 Európskej dohody o pridružení,

    nepatrí medzi krátkodobé priority Národného programu pre prijatie acquis commmunautaire, 

    nepatrí medzi priority odporúčané v Príprave asociovaných krajín strednej a východnej Európy na integráciu do vnútorného trhu únie (tzv. Biela kniha), 

    nie je prioritou  aproximácie práva podľa screeningu, 

nepatrí medzi prioritné úlohy vlády Slovenskej republiky podľa Plánu legislatívnych úloh vlády Slovenskej republiky na rok 2004.

b) Zo schválenej negociačnej pozície Slovenskej republiky ku kapitole 5 – právo obchodných spoločností vo vzťahu k predmetu úpravy návrhu nariadenia vlády nevyplývajú Slovenskej republike žiadne záväzky. 

4. Problematika návrhu nariadenia vlády:

a) nie je upravená v práve Európskych spoločenstiev

5. Stupeň zlučiteľnosti návrhu nariadenia vlády s právom Európskych spoločenstiev a právom Európskej únie:

bezpredmetné

6. Gestor (spolupracujúce rezorty):

Ministerstvo spravodlivosti Slovenskej republiky.

7. Účasť expertov pri príprave návrhu nariadenia vlády a ich stanovisko k zlučiteľnosti návrhu nariadenia vlády s právom Európskych spoločenstiev a právom Európskej únie (špecifikácia úrovne a spôsobu expertnej účasti, napr. konzultácie a pod.):

Bez účasti expertov. 

Doložka finančných, ekonomických, enviromentálnych vplyvov, vplyvov na podnikateľské prostredie a zamestnanosť

1.  Odhad dopadov na verejné financie:

Návrh nariadenia vlády nebude mať dopad na štátny rozpočet. 
Návrh nariadenia vlády rovnako nebude mať dopad na rozpočty štátnych fondov, rozpočty obcí, rozpočty vyšších územných celkov, rozpočet Sociálnej poisťovne, zdravotných poisťovní a Národného úradu práce, ani na rozpočty Fondu národného majetku Slovenskej republiky a  Slovenského pozemkového fondu.

2. Odhad dopadov na obyvateľstvo, hospodárenie podnikateľskej sféry a iných právnických osôb:
Návrh nariadenia vlády zrýchli a skvalitní predpoklady na spracovanie požiadaviek na zverejnenie alebo uverejnenie údajov v Obchodnom vestníku. 

3. Odhad dopadov na životné prostredie:
Návrh nariadenia vlády nebude mať žiaden dopad na životné prostredie.

4. Odhad dopadov na zamestnanosť:
Návrh nariadenia vlády nebude mať vplyv na zamestnanosť.

B. Osobitná časť

K Článku I

K bodom 1 a 2

Navrhované zmeny majú za cieľ zosúladenie predmetných ustanovení s legislatívnou skratkou zavedenou v § 1 ods. 1 nariadenia vlády.

K bodu 3

Navrhovanou zmenou sa ustanovuje, aby sa podklady doručovali vydavateľovi spolu s kópiou dokladu o zaplatení úhrady a zároveň sa umožňuje, aby toto doručenie bolo možné uskutočniť aj ich odfaxovaním na faxové číslo vydavateľa. Faxové číslo vydavateľa bude žiadateľom dostupné v tiráži Obchodného vestníka.

K bodu 4

Zmenou sa docieľuje to, aby bola platba za zverejnenie alebo uverejnenie údajov v Obchodnom vestníku jednoznačným spôsobom identifikovaná. V praxi to znamená to, že žiadateľ bude povinný vydavateľovi ako dôkaz o zaplatení úhrady predkladať doklad o zaplatení, ktorý bude obsahovať údaje uvedené v tiráži Obchodného vestníka (identifikácia platcu, číslo účtu vydavateľa, špecifický symbol, variabilný symbol atď.). Zároveň návrh novely jednoznačným spôsobom odkazuje na tiráž Obchodného vestníka, v ktorej bude uvedené číslo účtu vydavateľa, na ktoré bude potrebné úhradu platby poukazovať.

K bodu 5

Navrhovanou zmenou sa sleduje zosúladenie textu s legislatívnou skratkou zavedenou v § 1 ods. 1 nariadenia vlády a zároveň sa odstraňuje chybný odkaz. 

K bodu 6

Navrhovanou zmenou sa sleduje zosúladenie textu s legislatívnou skratkou zavedenou v § 1 ods. 1 nariadenia vlády a zároveň sa odstraňuje chybný odkaz. 

K bodu 7

Navrhovanou zmenou sa sleduje zosúladenie textu s legislatívnou skratkou zavedenou v § 1 ods. 1 nariadenia vlády.

K bodu 8

Navrhovaná úprava smeruje k zosúladeniu znenia nariadenia vlády s pojmovým aparátom obsiahnutým v zákone č. 420/2004 Z. z. o mediácii a o doplnení niektorých zákonov.

K bodu 9

Navrhovanou zmenou sa odstraňuje chybný odkaz na zákon č. 420/2004 Z. z. o mediácii a o doplnení niektorých zákonov, ktorý vyplynul z toho, že v čase završovania legislatívneho procesu vo vzťahu k nariadeniu vlády o Obchodnom vestníku bol návrh tohto právneho predpisu, ktorý okrem iného predpokladal aj zverejňovanie určitých údajov v Obchodnom vestníku, iba v druhom čítaní v Národnej rade Slovenskej republiky, a to aj napriek skutočnosti, že podľa pôvodných legislatívnych zámerov mali oba právne predpisy nadobudnúť účinnosť súčasne.

K bodu 10

Navrhované zmeny týkajúce sa prílohy č. 2 k nariadeniu ustanovujúcej sumy platieb úhrad za zverejnenie alebo uverejnenie údajov v Obchodnom vestníku smerujú najmä k spresneniu identifikácie druhu platby za zverejnenie najmä tých údajov, ktoré pochádzajú od podnikateľov. Vykonanou zmenou sa každému typu platby priraďuje samostatný špecifický symbol, ktorý bude podnikateľ žiadajúci o zverejnenie alebo uverejnenie údajov, povinný uvádzať v doklade preukazujúcom zaplatenie príslušnej sumy úhrady. Súčasne sa po zohľadnení účelu zverejnenia v tom ktorom prípade, prehodnotení vynaložených nákladov zo strany vydavateľa a vzhľadom na požiadavky praxe menia (znižujú) aj pôvodne určené sumy platieb za niektoré položky.

K Článku II

Vzhľadom na dĺžku legislatívneho procesu sa navrhuje, aby nariadenie vlády nadobudlo účinnosť od 1. marca 2005.